Ljudi čitaju zbog znatiželje jer znatiželjni ljudi kada čitaju također i uče. Uče o svemu i svačemu: o novim riječima pa tako proširuju svoj rječnik. Dok čitamo, putujemo u zemlju mašte i tamo možemo biti tko god hoćemo. Inspiraciju možemo dobiti čitanjem jer kada čitamo nešto lijepo i zanimljivo te nam se to svidi, možda i mi napišemo neku knjigu. Koncentraciju možemo dobiti kada smo „uvučeni“ u knjigu tj. ako nam se doista jako svidi. Mi imamo i svoje kritičko mišljenje: nešto nam se sviđa, a nešto baš i ne.

Emilia M. Vulinović, 6. razred

Čitati treba da naučimo nešto novo, da razvijemo svoje znanje, da budemo obrazovani. Čitanjem postajemo pametniji i stječemo nova znanja i vještine, putujemo u druge svjetove i doznajemo nove informacije koje nas zanimaju. Čitanjem jačamo mozak i koncentraciju. Kada vam je dosadno uzmite knjigu, novine, časopis…dosada će nestati.

Duje Talijančić, 6. razred

Čitamo da bismo učili. Čitanjem razvijamo maštu, mišljenje i zamišljanje. Da bismo čitali potrebna nam je koncentracija. Čitajući putujemo s jednog kraja na drugi, iz jednog vremena u drugo vrijeme. Neki ljudi čitaju iz dosade, kad su bolesni ili zbog posla. Neki čitaju iz medija, a svatko čita drugačije jer svatko voli drugačije priče. Netko je ljubitelj knjiga, netko nije, ali svi ponekad pročitaju knjigu. U nekim knjigama su kvizovi, slike, pjesme, stripovi. Čitanjem knjiga bolje učimo i maštamo.

Glorija Urlić, 6. razred

Čitamo jer ako steknemo naviku čitanja izgrađujemo sebi još jedan mirni kutak i utočište. Josif Brodski kaže da „zločin teži od spaljivanja knjiga je nečitanje knjiga“. Čitanje je i kao portal u drugu dimenziju punu znanja, zabave i ostalih zanimljivih stvari. Također, čitanje stimulira mozak da lakše usvaja i procesuira nove informacije. Od čitanja se poboljšava koncentracija, gradi samopouzdanje, potiče kritičko mišljenje, i prema studiji provedenoj 2009. čitanjem se smanjuje stres. Studija koja je napravljena 2001.g. utvrđuje da odrasle osobe koje imaju hobi čitanja ili slaganja *puzzli* imaju manju vjerojatnost da dobiju Alzheimerovu bolest.

David Begović, 6. razred

Ljudi čitaju jer su znatiželjni. To znači da kada počnu čitati ne mogu stati. Neki ljudi čitaju s puno emocija, kada je neki tužni događaj u knjizi, oni plaču. Neki ljudi kažu da je čitanje učenje jer čitanjem potičemo i stvaramo svoju maštu. Za čitanje nam je jako bitna koncentracija i dok čitamo ne smijemo slušati zvukove iz okoline. Dok čitamo možemo biti glavni lik te knjige.

Nino Kržanić, 6. razred

Čitamo jer tako maštamo, prelazimo u neki drugi svijet, putujemo kroz priču i samo se koncentriramo na to što čitamo. Kada čitamo, sanjamo otvorenih očiju, znatiželjni smo jer je svaki odlomak, stranica novo iščekivanje razvoja događaja. Čitajući razumijemo sebe i druge, a i možemo biti netko drugi u toj priči.

Marina Lovreta, 6. razred

Čitamo da bismo ojačali svoju maštu i humor. Kad počnemo čitati, ne možemo prestati, knjiga nas kao portal uvuče u svijet mašte. Čitajući putujemo svijetom, svemirom i zemljom mašte. Čitamo zbog znatiželje i motivacije. Čitajući učimo i postajemo netko drugi.

Ramona Kržanić, 6. razred

Dok čitamo, osjećamo se kao neka druga osoba, na drugom planetu ili čak drugoj galaksiji. Čitanje je nešto predivno, ono nas inspirira znanjem. Čitanjem možemo biti netko drugi, učimo o svijetu oko nas, o drugim ljudima, ali i o sebi.

Antonio Alač, 6. razred

Uz čitanje učimo, proširujemo vokabular, proširujemo maštu. Čitanjem putujemo u druge svjetove, drugo vrijeme, postajemo netko drugi. Čitanje je ključ stjecanja obrazovnih kompetencija. Ono nam treba za cijeli život. Neki bi rekli da čitamo jer nam je nastavnica rekla (ha-ha).

Katarina Ravlić, 6. razred

Postoji puno razloga zašto čitamo. Najvažniji razlozi su: bolje razumijevanje drugih, koncentracija, znatiželja, kritičko razmišljanje… Bez knjiga svijet ne bi bio isti jer ljudi ne bi mogli učiti ni pisati. Bez čitanja ljudi se ne bi mogli sporazumijevati.

Roko Biličić, 6. razred

Ljudi diljem svijeta čitaju. Neki malo bolje, neki malo lošije, a neki pak imaju problema i trude se popraviti ih. Ljudi, a pogotovo djeca dok čitaju proživljavaju knjigu, lika stvaraju pomoću svog svijeta mašte. Neka djeca vole, a neka ne vole čitati. Čitanjem razumijemo sebe i druge. Dok čitamo koncentriramo se na knjigu. Popunjavamo svoj rječnik i poboljšavamo izražavanje. Također, stječemo idole i stvaramo svoj svijet mašte. Eto zašto treba čitati.

Tonka Okić, 6. razred

Svi ljudi trebaju znati čitati jer čitanje je znanje. Naravno, ne čitamo svi jednako. Neki čitaju malo lošije, a neki malo bolje. Važno je da dok čitamo uživamo u knjizi. Ona nas vodi u magičan svijet mašte. Dok čitam, uživim se u knjigu, doživljavam ju kao da sam ja neki lik iz knjige. Zapravo zamišljam da sam netko drugi, da sam negdje drugo. Uživam dok čitam knjige, opuštena sam i osjećam se sretno. Nekada me knjige znaju razveseliti, a nekada i rastužiti. I baš to volim kod knjiga, što nam mogu izazvati emocije. Uglavnom, poanta ovog sastavka bi bila da nikada ne prestaneš čitati i da uživaš u knjigama.

Klara Bulić, 6. razred

Zašto čitamo –to je uvijek bilo pitanje u školi. Neki ljudi nemaju vremena za čitanje pa govore da su knjige dosadne. Knjige nisu nikad bile dosadne jer u njima uvijek bude nešto zanimljivo ili poučno. U svakoj knjizi možemo otputovati u sve gradove svijeta, a može se čak otputovati i u svemir. Za sve je to zaslužna mašta! Svi ljudi koji čitaju knjige znaju se uživjeti u tu priču i misliti o njoj cijeli dan. Priče su uvijek zanimljive kao npr. Koko u Parizu, Heidi. Moje najdraže knjige su Vuk samotnjak, Heidi i Divlji konj. Knjige se uvijek trebaju čitati jer pomoću njih uvježbavamo govor, čitanje i također isprobavamo što sve naša mašta može napraviti.

Karla Grgić, 6. razred

Većina ljudi kaže da čita jer time ulaze u svoju maštu i putuju u drugi svijet, ali kako se to događa? Ljudi dok čitaju ulaze u svijet te knjige, u drugo vrijeme i na drugo mjesto. Čitanjem također poboljšavaju svoj vokabular, razumiju druge, bolje se izražavaju te razvijaju motivaciju i inspiraciju. Školskoj djeci su upravo zato obavezne školske lektire. Danas djeca puno čitaju, ali malo knjiga. Većinom čitaju sadržaje na engleskom jeziku s računala. Mnogo ljudi upravo zato preporučuje čitanje knjiga.

Sara Vuinac, 6. razred

Čitamo radi znatiželje i koncentracije, radi učenja i maštanja. Čitanje nam je jako važno jer čitajući obnavljamo vokabular. Kada čitamo moramo biti koncentrirani samo na ono što čitamo jer inače nećemo znati što smo upravo pročitali. Ljudi čitaju knjige iz zabave i iz potrebe. Također čitamo knjige iz znatiželje. Kada smo znatiželjni ne želimo stati čitati jer se nešto zanimljivo događa. Pomoću čitanja razvijamo maštu jer kada čitamo zamišljamo događaje i likove. Čitanje nam pomaže u svemu, samo što toga nismo svjesni.

Mia Mihaljević, 6. razred

Neki bi rekli da čitamo samo zato što moramo, npr. lektire, ali neki ljudi čitaju iz užitka, znatiželje. Naslov ih povuče i onu počnu čitati tu knjigu. Čitanjem bolje razumijemo druge oko sebe. Prepoznajemo ih u likovima iz knjige i tako ih bolje razumijemo. Isto vrijedi i za razumijevanje sebe. Također nam se poboljšava koncentracija i širimo svoj rječnik, na vrlo jednostavan način. Kada pročitamo neku riječ koju ne razumijemo, onda joj saznamo značenje i možemo je upotrebljavati u svakodnevnom govoru. Razvijamo svoju maštu kada čitamo knjige s malo slika ili bez njih. Čitanjem knjiga razvijamo i učvršćujemo svoje mišljenje i svoje stavove o nekoj temi. Čitajući putujemo na različita mjesta, u neko drugo vrijeme u svojoj mašti. Također razvijamo svoj (inteligentni) humor. Čitanje nas inspirira i motivira. Čitanjem učimo i stječemo uzore. Kroz knjige mi postajemo netko drugi, postajemo likovi u toj knjizi. Zato uživajte u čitanju knjiga.

Tina Vladimir, 6. razred

Zašto čitati? To je jako delikatno i zanimljivo pitanje. Kroz čitanje putujemo u neki drugi svijet u neko drugo vrijeme. Bitno je biti dobro koncentriran na ono što čitamo. Čitanjem obogaćujemo svoj vokabular. Razvojem intelektualnog humora postajemo pametniji te mnogo više cijenjeni u društvu. Znanstveno je dokazano da ljudi koji dobro i brzo čitaju naglas, mnogo bolje pamte i uče bolje od onih kojima to ide malo teže. Čitanjem razvijamo maštu koja će nam pomoći kod pismenog i usmenog izražavanja. Ljudi najčešće čitaju knjige po preporuci ili iz zabave, dosade i u mnogo ostalih situacija. Kroz knjigu saznajemo o njezinim likovima, događajima te mjestima radnje kroz koje (naravno, ako je knjiga dobra) bismo trebali upoznati njihov svijet i sve što ih okružuje te shvatiti važnost čitanja. Kritičkim mišljenjem ocjenjujemo knjigu i pisca. Što dublje i dublje ulazimo u knjigu, sve smo znatiželjniji. Djecu i odrasle bi trebalo motivirati da što više i više čitaju.

Nenka Vela, 6. razred

Dokazano je da se ljudi koji više čitaju bolje izražavaju, bolje uče i pamte. Glavni i najkorisniji faktori koje usvajamo čitanjem su:

Koncentracija – jedna od bitnih stvari dok čitamo. Dogodi li vam se ikad da dok čitate netko bude pokraj vas? U većini takvih situacija koncentriramo se na osobe u svojoj blizini i čitamo „prazne glave“. Zato čitajući razvijamo koncentraciju.

Kritičko mišljenje – razvijanje svog kritičkog mišljenja i stava važno je ne samo u knjigama, nego i u životu. Važno je odrediti, izreći i obraniti svoj stav, uz naravno nekakve argumente, ali i poštovati i razumjeti stav neke druge osobe.

Bogaćenje vokabulara – čitanjem obogaćujemo svoj vokabular zato što su to riječi i izrazi nekog, tako rečeno, „umjetničkog dojma“ koje nećete naći ni čuti u svakidašnjem razgovoru. S boljim vokabularom i novim izrazima možemo bolje opisati neki događaj ili lik.

Razumijevanje sebe – kroz likove u knjizi često pronađemo sebe u njima te bolje shvaćamo svoje postupke i probleme u kojima se nalazimo.

Marija Franičević, 6. razred